**Informatīvais ziņojums**

**„Par atbalstu biedrībām un nodibinājumiem Covid-19 krīzes**

**radīto negatīvo seku mazināšanai”**

Informatīvais ziņojums „Par atbalstu biedrībām un nodibinājumiem Covid-19 krīzes radīto negatīvo seku mazināšanai” sagatavots, ņemot vērā Ministru kabineta 2020.gada 6.novembra rīkojumu Nr.655 „Par ārkārtējās situācijas izsludināšanu”, lai sniegtu atbalsta risinājumus biedrībām un nodibinājumiem jeb nevalstiskajām organizācijām (turpmāk – NVO) Covid-19 krīzes radīto negatīvo seku mazināšanai.

1. **Esošās situācijas izklāsts**

Covid-19 infekcijas izplatības seku pārvarēšanas likuma mērķis ir atjaunot vispārējo tiesisko kārtību pēc noteiktā ārkārtējās situācijas termiņa beigām, paredzot atbilstošu pasākumu kopumu Covid-19 infekcijas (turpmāk – Covid-19) izplatības seku (turpmāk arī – Covid-19 izraisītā krīze) pārvarēšanai un īpašos atbalsta mehānismus un izdevumus, kas tieši saistīti ar Covid-19 izplatības ierobežošanu, lai nodrošinātu sabiedrības ekonomiskās situācijas uzlabošanos un veicinātu valsts tautsaimniecības stabilitāti.

Covid-19 izplatības dēļ noteiktie ierobežojumi rada ekonomiskās sekas, kas skar ne tikai uzņēmējdarbības jomu, bet rada arvien sarežģītākus darbības nosacījumus NVO.

Atbilstoši Lursoft datiem 2020.gada 1.janvārī Latvijā bija reģistrētas un aktīvas (nelikvidētas) 24 149 NVO. NVO ir būtiska loma sabiedrības noturības uzturēšanā pret šī brīža krīzi.

**NVO** **nodrošina pakalpojumu sniegšanu[[1]](#footnote-1)**, kas krīzes situācijās ir vēl būtiskāk, it īpaši tādēļ, ka pieaug sociālā spriedze, kas var radīt arī noziedzības un vardarbības pieaugumu, var saasināties citas slimības un to izplatība, kā arī mazinās mazaizsargāto sabiedrības grupu aizsardzība. Nevalstiskais sektors ir svarīgs partneris publiskajai pārvaldei **sabiedrības informēšanā un izglītošanā**, kas ir efektīvs atbalsts jebkuras krīzes situācijā. Jau šobrīd šādu pienākumu veic NVO, izmantojot uzticamu, publiskās pārvaldes sagatavotu informāciju un izplatot savos komunikācijas tīklos. NVO ir arī būtiska loma **sabiedrības mobilizēšanā un koordinēšanā krīzes situācijās**, tai skaitā nodrošinot organizētu rīcību. Tāpat NVO koordinē aktīvistus, tai skaitā brīvprātīgos, lai sniegtu atbalstu tiem, kam tas nepieciešams. NVO **efektīvi apzina dažādu sociālo grupu, tai skaitā mazaizsargāto vajadzības un reaģē** daudz ātrāk un elastīgāk nekā publiskā pārvalde.

Lai apzinātu krīzes ietekmi uz NVO, 2020.gada martā biedrība „Latvijas Pilsoniskā alianse” veica labdarības, sociālo pakalpojumu, pilsoniskās sabiedrības attīstības, cilvēktiesību, veselības veicināšanas un slimību profilakses, izglītības un zinātnes, sporta, vides un biznesa interešu pārstāvības NVO aptauju.

58,6% aptaujāto snieguši viedokli, ka saskaras ar likumā „Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību” (zaudējis spēku 2020.gada 10.jūnijā) iekļauto ierobežojumu radītajiem šķēršļiem un papildus neparedzētiem izdevumiem. NVO paudušas bažas, ka nebūs iespējams pildīt projektu un cita veida līgumsaistības, kā arī norādījušas negatīvo seku galvenos iemeslus:

1. pakalpojumu pārtraukums vai nepieejamība specifiskām mērķa grupām organizācijas norāda, ka tām ir bažas par to, kā nodrošināt nepārtrauktību pakalpojumu sniegšanā situācijā, kad tiek ierobežota pulcēšanās un sociālie kontakti, it īpaši mērķa grupām, kuru veselības stāvoklis ir atkarīgs no pakalpojumu pieejamības;
2. līdzdalība lēmumu pieņemšanā un politikas veidošanā, kā arī citu demokrātisku iniciatīvu sašaurināšana – organizācijām pastāv bažas, ka pulcēšanās un biedrošanās brīvību ierobežojošos apstākļos var tikt pieņemti lēmumi bez sabiedrības iesaistes;
3. nevalstiskā sektora nodarbināto personu dīkstāve vai nodarbināto skaita samazināšana– kā iepriekš minēts, nevalstiskajā sektorā ir gana plaša nodarbinātība un krīzes apstākļi ir radījuši dīkstāvi nevalstiskajās organizācijās, tāpat kā uzņēmumos. Papildus tam nevalstiskajā sektorā pastāv specifika, kā tiek nodrošināta darba alga: pamatā atalgojums veidojas no projektu un deleģējumu/ līdzdarbības līgumu finansējuma, kas krīzes apstākļos nozīmē to, ka, ja nav iespēju īstenot paredzētās aktivitātes, organizācijas nevar izmaksāt darbiniekiem algas;
4. projektu īstenošanas apturēšana, deleģējuma vai līdzdarbības līgumu saistību neizpilde **–** NVO viens no būtiskākajiem finanšu avotiem ir projektu finansējums, kas nozīmē to, ka, ja netiek veiktas paredzētās aktivitātes, organizācijas nevar izmaksāt ne darbinieku algas, ne arī segt biroja uzturēšanas izmaksas. Covid-19 krīzes ietekmē organizācijas arī bija spiestas atcelt dažādus publiskus pasākumus, tai skaitā starptautiskus pasākumus, un komandējumus, kas visticamāk projektu ietvaros būs neattiecināmās izmaksas;
5. plānoto saimnieciskās darbības ienākumu būtisks samazinājums –organizācijas norāda, ka līdz ar pulcēšanās ierobežojumiem jāatceļ dažādu klātienes pakalpojumu sniegšana un ir izbeigti pakalpojumu līgumi, kas nozīmē to, ka organizācijām, tāpat kā uzņēmumiem, ir mazinājušies ienākumi, kas tiek gūti saimnieciskās darbības rezultātā. Tāpat organizācijas norāda, ka jau šobrīd mazinās ziedojumu apjomi un uzņēmēji norāda, ka krīzes apstākļos un pēc krīzes tie nevarēs veikt ziedojumus, vai nu plānotajos apmēros, vai vispār.

Valsts ieņēmumu dienesta 2018.gadā sniegtie dati:

1. tikai 11 526 NVO ir norādījušas savos gada pārskatos finansiālu aktivitāti, līdz ar to secināms, ka aptuveni 50,4% NVO ir finansiāli aktīvas;
2. 2018.gadā nevalstiskās organizācijas nodarbināja 29 609 darbinieku, nomaksājot 18,2 milj. *euro* IIN un 32,9 milj. *euro* VSAOI;
3. biedrību un nodibinājumu izdevumu struktūrā 2018.gadā „citi izdevumi” sastāda 51% (pārsvarā tie ir izdevumi, kas saistās ar biroja uzturēšanu), algas – 20%, materiālu izdevumi – 12%;
4. 49% no visām sektora finansēm apgroza sabiedriskā labuma organizācijas jeb 2 897 organizācijas.

Līdz ar to paredzams, ka finansiāla ietekme no Covid-19 krīzes neskars visas reģistrētās NVO, bet aptuveni pusi no tām, it īpaši sabiedriskā labuma organizācijas. Sabiedriskā labuma darbība ir vērsta uz labdarību, cilvēktiesību un indivīda tiesību aizsardzību, pilsoniskas sabiedrības attīstību, izglītības, zinātnes, kultūras un veselības veicināšanu un slimību profilaksi, sporta atbalstīšanu, vides aizsardzību, palīdzības sniegšanu katastrofu gadījumos un ārkārtas situācijās, sabiedrības, it īpaši trūcīgo un sociāli mazaizsargāto personu grupu sociālās labklājības celšanu.

1. **Piedāvātais risinājums Covid-19 krīzes radīto**

**negatīvo seku mazināšanai**

Tā kā NVO var efektīvi apzināt dažādu sociālo grupu, tostarp mazaizsargāto iedzīvotāju, vajadzības un reaģēt uz tām ātrāk un elastīgāk, nepieciešams īstenot atbalsta programmu Covid-19 radīto seku mazināšanai tām NVO, kas nodrošina pakalpojumu sniegšanu sabiedrībai. NVO nodrošina sabiedrības vajadzību risināšanai būtiskus pakalpojumus: brīvprātīgo koordinēšanu, sabiedrības informēšanu un izglītošanu, sniedz sociālos pakalpojumus u.c.

Latvijas valsts budžeta finansētas programmas „Atbalsts NVO Covid-19 krīzes radīto negatīvo seku mazināšanai” (turpmāk – programma) mērķis ir sniegt atbalstu NVO darbībai, tostarp tādām aktivitātēm, kas tiek īstenotas papildus valsts un pašvaldību institūciju veiktajām darbībām, lai mazinātu Covid-19 krīzes radītās sekas visos Latvijas reģionos.

Programmā pieejamais finansējums ir 600 000 *euro*, nosakot vienam pieteicējam maksimālo pieejamo finansējumu 40 000 *euro.*

**2.1. Programmas īstenošana**

Programmas īstenošanu nodrošinās Sabiedrības integrācijas fonds, izsludinot atklātu projektu konkursu atbilstoši Ministru kabineta 2012.gada 29.maija noteikumiem Nr.374 „Līdzfinansējuma piešķiršanas, vadības, uzraudzības un kontroles kārtība sabiedrības integrācijas veicināšanai un nevalstiskā sektora attīstības programmu un projektu īstenošanai”.

Atklātā konkursā iesniegto projektu kvalitātes vērtēšanas kritērijos tiks iekļauti šādi aspekti:

1. NVO darbība papildina pašvaldības vai valsts pakalpojuma sniegšanu Covid-19 krīzes radīto seku mazināšanai;
2. NVO nodrošina sabiedrībai nepieciešamu pakalpojumu, ko valsts un pašvaldības nenodrošina vai nodrošina nepietiekamā apmērā, Covid-19 krīzes radīto seku mazināšanai;
3. NVO darbībā iepriekš nav konstatēta neētiska rīcība, savā darbībā tā ievēro demokrātijas un labas pārvaldības pamatprincipus;
4. NVO ir caurskatāma un atklāta darbība un pārvaldes struktūra.

Programmas ieviešanas laika grafiks:

|  |  |
| --- | --- |
| Atklāta projektu konkursa izsludināšana | 2020.gada decembrī |
| Projektu iesniegšana | 2021.gada janvārī |
| Projektu vērtēšana, konkursa rezultātu apstiprināšana | 2021.gada februārī |
| Projektu īstenošana | līdz 2021.gada 30.jūnijam |

2.2. Programmas finansējuma nosacījumi

Projektus finansējuma saņemšanai programmas ietvaros varēs iesniegt Latvijas Republikā reģistrētas NVO, kas dibinātas un darbojas saskaņā ar Biedrību un nodibinājumu likumu un atbilst šādiem nosacījumiem (visiem minētajiem):

1. NVO darbojas pilsoniskās sabiedrības attīstības jomā, tās darbība ir vērsta uz sabiedrības labklājības celšanu, risinot sabiedrības vai atsevišķu grupu identificētas problēmas;
2. NVO nedarbojas tikai savās interesēs, savu biedru komerciālajās, profesionālajās vai politiskajās interesēs, tās mērķis ir darboties plašākas sabiedrības labā, risinot jautājumus, kas saistīti ar atsevišķu iedzīvotāju grupu vai visas sabiedrības labklājību;
3. NVO ir neatkarīga no publiskās pārvaldes, politiskām partijām, reliģiskām organizācijām, komerciālām organizācijām un to ietekmes (tai skaitā, biedru vidū un pārvaldes institūcijās pēc īpatsvara vai darbības ietekmes uzskaitīto organizāciju vai to oficiālo pārstāvju ir mazākumā)[[2]](#footnote-2);
4. NVO nav darba devēju organizācija vai to apvienība, arodbiedrība vai to apvienība, reliģiskā organizācija vai tās iestāde, politiskā partija un to apvienība, dzīvokļu apsaimniekošanas biedrība, pašdarbības sporta un kultūras kolektīvs;
5. NVO apliecina pārbaudāmu iepriekšējo darbību Covid-19 krīzes negatīvo seku mazināšanā[[3]](#footnote-3).

Netiek plānots atbalsts tādām NVO, kas tikai plāno uzsākt iniciatīvas vai darbības Covid-19krīzes negatīvo seku mazināšanā, un netiek plānots atbalsts tādām NVO darbībām, kurām atbalsts būtu kvalificējams kā komercdarbības atbalsts atbilstoši Komercdarbības atbalsta kontroles likuma 5.pantam.

Projektos, kas tiks finansēti programmas ietvaros, varēs plānot šādas **atbalstāmās aktivitātes**:

1. Covid-19 krīzes seku un Covid-19 izplatības mazināšanas iniciatīvas un darbības, kas papildina pašvaldības vai valsts pakalpojuma sniegšanu un kuru īstenošana jau ir uzsākta un tiks turpināta;
2. pakalpojumu, ko valsts un pašvaldības nenodrošina vai nodrošina nepietiekamā apmērā, sniegšana sabiedrībai Covid-19 krīzes radīto seku mazināšanai;
3. iekārtu un materiālu iegāde (maskas, dezinfekcijas līdzekļi), pakalpojumu digitalizācija u.c., lai īstenotu iepriekš minētās iniciatīvas un darbības.

Tiek plānotas tikai tādas aktivitātes, kas tiks sniegtas mērķa grupai bez maksas. Vienlaikus, tā kā ir paredzētas tādas atbalsta aktivitātes, kurām nebūs ietekme uz konkurenci Eiropas Savienības iekšējā tirgū, secināms, ka neizpildās Komercdarbības atbalsta kontroles likuma 5.pantā minētā 4.pazīme, līdz ar to pasākuma ietvaros komercdarbības atbalsts sniegts netiek. Konkursa nolikumā tiks iekļauts nosacījums, ka gadījumos, ja NVO vienlaikus veic gan šajā programmā atbalstāmās darbības, gan saimnieciskās darbības, kam komercdarbības atbalsta nosacījumi būtu jāpiemēro, NVO veic šo darbību nodalīšanu.

Ņemot vērā NVO ieguldījumu Covid-19 krīzes seku un Covid-19 izplatības mazināšanā, projektos **attiecināmo izmaksu periods** tik noteikts šādam laika posmam: 2020.gada 1.novembris – 2020.gada 30.jūnijs[[4]](#footnote-4).

Projektos, kas tiks finansēti programmas ietvaros, varēs plānot šādas **attiecināmās izmaksas**:

1. personāla atlīdzība un ar to saistītās nodokļu izmaksas (tai skaitā, uzņēmējdarbības riska valsts nodeva), ievērojot nosacījumu, ka tās nepārsniedz atbilstošas kvalifikācijas un profila personāla vidējās atlīdzības izmaksas;
2. darba devēja sociālās apdrošināšanas obligātās iemaksas;
3. iekārtu un materiālu iegāde;
4. darbinieku un/vai brīvprātīgo apdrošināšana[[5]](#footnote-5);
5. personisko aizsarglīdzekļu (sejas aizsargmasku), dezinfekcijas līdzekļu un citu pakalpojumu sniegšanai nepieciešamo materiālu iegādes izmaksas;
6. pakalpojumu digitalizācijas izmaksas;
7. telpu nomas un komunālo maksājumu izmaksas;
8. sakaru pakalpojumu izmaksas;
9. kancelejas preces;
10. grāmatvedības pakalpojumu izmaksas.

**Ņemot vērā minēto, nepieciešams atbalstīt valsts budžeta finansējuma piešķiršanu programmai „Atbalsts NVO Covid-19 krīzes radīto negatīvo seku mazināšanai” 600 000 *euro* apmērā no valsts budžeta programmas 02.00.00 „Līdzekļi neparedzētiem gadījumiem” 2021.gadā.**

Kultūras ministrs N.Puntulis

Vīza: Valsts sekretāre D.Vilsone

Šaicāne 67330310

[Jelena.Saicane@km.gov.lv](mailto:Jelena.Saicane@km.gov.lv)

1. Šī informatīvā ziņojuma izpratnē NVO nodrošina sabiedrības vajadzību risināšanai būtiskus pakalpojumus Covid-19 krīzes seku mazināšanai: brīvprātīgo koordinēšanu, sabiedrības informēšana un izglītošana, sniedz sociālos pakalpojumus u.c. [↑](#footnote-ref-1)
2. Par NVO, kas ir neatkarīga no publiskās pārvaldes, politiskām partijām, reliģiskām organizācijām, komerciālām organizācijām un to ietekmes, šī konkursa ietvaros tiek uzskatīta biedrība vai nodibinājums, kurā lielākā biedru/dibinātāju daļa ir fiziskas personas vai nevalstiskās organizācijas. Valsts iestādes, pašvaldības un to iestādes vai komersanti nedrīkst pārsniegt pusi no biedru/dibinātāju skaita. NVO iesniedz apliecinājumu par biedru/dibinātāju skaitu. [↑](#footnote-ref-2)
3. NVO apliecina pārbaudāmu iepriekšējo darbību Covid-19 krīzes negatīvo seku mazināšanā, iesniedzot apliecinājumu. [↑](#footnote-ref-3)
4. Attiecināmo izmaksu perioda sākums noteikts, sākot ar 2020.gada 1.novembri, ņemot vērā to, ka finansējums plānots to NVO atbalstam, kuras jau veic darbības Covid-19 krīzes negatīvo seku mazināšanā, sniedzot sabiedrībai nepieciešamos pakalpojumus. [↑](#footnote-ref-4)
5. Atbilstoši Ministru kabineta 2015.gada 22.decebra noteikumu Nr.762 „Noteikumi par brīvprātīgā darba veicēja veselības un dzīvības apdrošināšanu pret nelaimes gadījumiem brīvprātīgā darba veikšanas laikā” pielikuma 3.6.apakšpunkta nosacījumiem [↑](#footnote-ref-5)